Στατιστική μελέτη του ανθρώπινου παράγοντα και μετρικών στην τεχνολογία λογισμικού
Authors: Κώστη Βιόλα-Μακρίνα 
Published: September 2021

Το Κεφάλαιο 1 αυτής της διατριβής παρέχειτην ορθότητα αρχής για τη χρήση της φορητής τεχνολογίας, και πιο συγκεκριμένα της φορετής ηλεκτροεγκεφαλογραφίας (EEG), στον τομέα της τεχνολογίας λογισμικού. Σε ό,τι αφορά τη μελέτη της προσωπικότητας στα πλαίσια της διερεύνησης του ανθρώπινου παράγοντα στην τεχνολογία λογισμικού, στόχος μας ήταν να αξιολογήσουμε τα αποτελέσματά μας σε ένα μεγαλύτερο δείγμα, με τεχνολόγους λογισμικού που βρίσκονται στο πρώιμο στάδιο της καριέρας τους, χρησιμοποιώντας προηγμένες στατιστικές μεθόδους. Οι συνδέσεις που βρέθηκαν παρουσιάζονται στο Κεφάλαιο 2. Στο Κεφάλαιο 3 προσεγγίζουμε το πρόβλημα της εύρεσης σχέσεων της προσωπικότητας των τεχνολόγων λογισμικού με τις εργασιακές τους προτιμήσεις τους εισάγοντας μια μεθοδολογία με στατιστικά εργαλεία που μπορούν να παράσχουν μια νέα και διαφορετική προοπτική για αυτόν τον τύπο δεδομένων. Σε ό,τι αφορά τη μελέτη μετρικών στην τεχνολογία λογισμικού, αφιερώνουμε το Β Μέρος αυτής της διατριβής, το οποίο επίσης αποτελείται από τρία κεφάλαια. Ειδικότερα, τα Κεφάλαια 4 και 5 πραγματεύονται την έννοια της Εκτίμησης Κόστους Λογισμικού ενώ το Κεφάλαιο 6 αυτή του Τεχνικού Χρέους. Μια μεγάλη ποικιλία μεθόδων έχει προταθεί στη βιβλιογραφία σχετικά με την εκτίμηση κόστους λογισμικού, προκειμένου να αυξηθεί η ακρίβεια κατά την πρόβλεψη της προσπάθειας ανάπτυξης νέων έργων. Η εκτίμηση βασισμένη στις αναλογίες (Estimation by Analogy - EbA) είναι μια από τις πιο μελετημένες τεχνικές στον τομέα αυτόν τα τελευταία 20 χρόνια. Η δημοτικότητα της μεθοδολογίας μας οδήγησε να μελετήσουμε την τεχνική σε βάθος, εξετάζοντας εναλλακτικούς τρόπους εκμετάλλευσης των ομοιοτήτων, προκειμένου να εκχωρήσουμε βάρη στους γείτονες. H παραπάνω μελέτη αναλύεται στο Κεφάλαιο 4. Η σχέση μεταξύ της προσπάθειας λογισμικού και του μεγέθους του έχει μοντελοποιηθεί στη βιβλιογραφία ως εκθετική, υπό την έννοια ότι ο φυσικός λογάριθμος της προσπάθειας εκφράζεται ως γραμμική συνάρτηση του λογαρίθμου του μεγέθους. Η κοινή προσέγγιση για την εκτίμηση των παραμέτρων του γραμμικού μοντέλου είναι η Παλινδρόμηση Ελαχίστων Τετραγώνων (Ordinary Least Squares - OLS), η οποία λαμβάνει υπόψη μόνο το σφάλμα που προκύπτει από την εξαρτημένη μεταβλητή (προσπάθεια), ενώ η μέτρηση της ανεξάρτητης μεταβλητής (μεγέθους) θεωρείται απαλλαγμένη από σφάλματα. Το Κεφάλαιο 5 βασίζεται στο γεγονός ότι στην πράξη η υπόθεση της μέτρησης του μεγέθους χωρίς σφάλμα προσεγγίζει δύσκολα την πραγματικότητα, αφού το μέγεθος ενός έργου λογισμικού εξαρτάται από την ακρίβεια του εργαλείου μέτρησης και συχνά από την υποκειμενικότητα του ίδιου του βαθμολογητή. Τέλος, σχετικά με το Τεχνικό Χρέος (Technical Debt, TD), ένα από τα πρώτα βήματα προς την κατεύθυνση της αποτελεσματικής διαχείρισής του είναι η ποσοτικοποίηση και η συνεχής παρακολούθηση του αρχικού κεφαλαίου του TD. Στην τρέχουσα κατάσταση της έρευνας και της πρακτικής, οι πιο συνηθισμένοι τρόποι για την αξιολόγηση του κεφαλαίου του TD είναι με τη χρήση: (α) δομικών μεταβλητών - συνήθως μέσω μετρικών ποιότητας, και (β) ποσοτικοποιημένων μεταβλητών - συνηθέστερα με τη χρήση της μεθόδου SQALE (Software Quality Assessment based on Life cycle Expectations). Στο Κεφάλαιο 6, ερευνούμε εμπειρικά αυτή τη σχέση αναλύοντας τα δεδομένα που προκύπτουν από 20 έργα λογισμικού ανοιχτού κώδικα και δημιουργούμε ένα μοντέλο παλινδρόμησης που χτίζει μια σχέση μεταξύ τους.